Diari Oficial de la Generalitat Valenciana


Sumari del DOGV 7439, del 09-01-2015 (2015/27)

ORDE 37/2014, de 29 de desembre, de la Conselleria d'Economia, Indústria, Turisme i Ocupació, per la qual s'inclouen noves activitats en el Repertori d'Oficis Artesans de la Comunitat Valenciana.
---------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2014/12/29/37/dof/vci/html**

### Dades del document

Número de DOGV
:   7439

Data del DOGV
:   09-01-2015

Secció del DOGV
:   I. DISPOSICIONS GENERALS

Número del document
:   2015/27


Data del document
:   29-12-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * artesanat
    * producció artesanal
    * legislació
    * artesà
    * empresa artesanal
    * catàleg

ORDE 37/2014, de 29 de desembre, de la Conselleria d'Economia, Indústria, Turisme i Ocupació, per la qual s'inclouen noves activitats en el Repertori d'Oficis Artesans de la Comunitat Valenciana. [2015/27]  
PREÀMBUL  
  
El Repertori d'Oficis Artesans de la Comunitat Valenciana, previst en l'article 4 de la Llei 1/1984, de 18 d'abril, d'Ordenació de l'Artesania, va ser aprovat per l'Orde de la Conselleria d'Indústria, Comerç i Turisme de 4 de juny de 1985. L'article segon de l'orde esmentada establix que el repertori té el caràcter de revisable, i la revisió s'ha de fer, periòdicament, amb un informe previ de la Comissió d'Artesania, d'ofici, a petició dels interessats o a proposta de la comissió esmentada. Per l'Orde de 9 de setembre de 1994, de la Conselleria d'Indústria, Comerç i Turisme, es van incloure noves activitats en el repertori esmentat. I per l'Orde de 22 de febrer de 2007, de la Conselleria d'Empresa, Universitat i Ciència, es va ampliar novament el repertori.  
  
Davant de la demanda motivada de distints col·lectius artesans perquè siguen inclosos els seus oficis en el repertori, i una vegada que s'ha emés un informe favorable i unànime per part de la Comissió d'Artesania, es fa necessària l'aprovació d'una orde que amplie el repertori i incloga les activitats proposades.  
D'altra banda, la cada vegada major presència de les dones en l'àmbit laboral i l'extensió dels oficis i les professions ha generat la necessitat d'utilitzar el femení de molts termes per als quals només hi havia el masculí. I en este sentit, basant-se en el que disposa la Llei 9/2003, de 2 d'abril, de la Generalitat Valenciana, per a la igualtat entre hòmens i dones, i en les recomanacions del Pla d'igualtat d'oportunitats entre hòmens i dones, es procedirà a introduir les modificacions necessàries en el repertori d'oficis a fi d'ajustar-lo a la realitat social existent.  
  
D'acord amb allò que s'ha exposat, i en virtut de les facultats que em conferixen l'epígraf e de l'article 28 de la Llei 5/1983, de 30 de desembre, del Consell, i l'article 2 de l'Orde de 4 de juny de 1985, de la Conselleria d'Indústria, Comerç i Turisme, després de l'informe previ favorable de la Comissió d'Artesania,  
  
  
ORDENE  
  
Article 1. Nous oficis d'artesania no alimentària  
S'inclouen en el Repertori d'Oficis Artesans, si reunixen els requisits que establixen els articles 1 i 4 de la Llei 1/1984, de 18 d'abril, d'Ordenació d'Artesania de la Comunitat Valenciana, les activitats següents:  
- Bijuter/Bijutera.  
  
Article 2. Nous oficis d'artesania alimentària  
1. S'inclouen en el Repertori d'Oficis Artesans com a artesania de producció de béns de consum alimentaris, si reunixen els requisits que establixen els articles 1 i 4 de la Llei 1/1984, de 18 d'abril, d'Ordenació d'Artesania de la Comunitat Valenciana, les activitats següents:  
  
- Xocolater artesà/Xocolatera artesana.  
- Cerveser artesà/Cervesera artesana.  
- Elaborador de conserves i semiconserves artesanes/Elaboradora de conserves i semiconserves artesanes.  
2. Les sol·licituds de qualificació artesana per a les activitats assenyalades en el paràgraf anterior hauran de tindre l'informe preceptiu i favorable de la conselleria competent en matèria d'agricultura, pesca i alimentació.  
3. Les condicions higienicosanitàries dels locals, instal·lacions i equips, matèries primeres i productes elaborats per unitats artesanes incloses en este article, així com el personal manipulador d'estos productes, han de complir les disposicions vigents en estes matèries i totes les normes que hi siguen aplicables.  
Article 3. Ampliació de les denominacions d'oficis artesans  
S'amplien les denominacions existents per als oficis de manufacturer de nines i perfumista amb les denominacions dels oficis afins següents:  
- Jogueter/Joguetera, com a ampliació de l'ofici de manufacturer de nines ja existent, amb la denominació següent de l'activitat: manufacturer de nines i jogueter/manufacturera de nines i joguetera.  
- Fabricant de productes cosmètics, com a ampliació de l'ofici de perfumista ja existent, amb la denominació següent de l'activitat: perfumista i fabricant de productes cosmètics.  
  
Article 4. Adaptació del Repertori d'Oficis Artesans de la Comunitat Valenciana al llenguatge no sexista  
Per a cada una de les activitats arreplegades en el Repertori d'Oficis Artesans de la Comunitat Valenciana, es procedix a l'adaptació i ús de la denominació de gènere corresponent segons la normativa lingüística acadèmica vigent, d'acord amb el que es detalla en l'annex d'esta orde. La denominació dels oficis inclou la forma masculina i femenina, si és el cas, una al costat de l'altra, i en la seua forma completa.  
  
  
  
DISPOSICIONS FINALS  
  
Primera  
Es faculta el titular de la direcció general competent en matèria d'artesania per a l'actualització del Repertori d'Oficis Artesans de la Comunitat Valenciana que puga derivar-se de les modificacions en la Classificació Nacional d'Activitats Econòmiques.  
  
Segona  
Esta orde entrarà en vigor el dia que es publique en el Diari Oficial de la Comunitat Valenciana.  
  
València, 29 de desembre de 2014  
  
El conseller d'Economia, Indústria, Turisme i Ocupació,  
MÁXIMO BUCH TORRALVA  
  
  
ANNEX  
  
Ventaller/Ventallera  
Terrisser/Terrissera  
Catifer i tapisser/Catifera i tapissera  
Espardenyer/Espardenyera  
Apicultor artesà/Apicultora artesana  
Armer/Armera  
Artista faller/Artista fallera  
Envernissador/Envernissadora  
Bastoner/Bastonera  
Pessebrista/Pessebrista  
Bijuter/Bijutera  
Brodador/Brodadora  
Boter/Botera  
Calador/Caladora  
Calceter/Calcetera  
Calderer/Calderera  
Camiser a mida/Camisera a mida  
Carnisser xarcuter artesà/Carnissera xarcutera artesana  
Fuster/Fustera  
Mestre d'aixa/Mestra d'aixa  
Ceramista/Ceramista  
Cerer/Cerera  
Cerveser artesà/Cervesera artesana  
Xocolater artesà/Xocolatera artesana  
Cisellador/Ciselladora  
Confiter artesà/Confitera artesana  
Constructor de manxes/Constructora de manxes  
Constructor d'instruments de corda, vent i percussió/Constructora d'instruments de corda, vent i percussió  
Corder i xarcier/Cordera i xarciera  
Cotillaire/Cotillaire  
Ganiveter/Ganivetera  
Damasquinador/Damasquinadora  
Decorador de teles (estampador)/Decoradora de teles (estampadora)  
Daurador/Dauradora  
Ebenista/Ebenista  
Elaborador de cigarros purs artesans/Elaboradora de cigarros purs artesans  
Elaborador de conserves i semiconserves artesanes/Elaboradora de conserves i semiconserves artesanes  
Elaborador de figures i objectes d'escaiola i matèries sintètiques/Elaboradora de figures i objectes d'escaiola i matèries sintètiques  
Rander/Randera  
Enquadernador/Enquadernadora  
Muntador/Muntadora  
Emmarcador/Emmarcadora  
Esmaltador de metalls/Esmaltadora de metalls  
Espaser/Espasera  
Esparter/Espartera  
Estorer/Estorera  
Fabricant de flors artificials/Fabricant de flors artificials  
Fabricant de mobles i altres objectes de vimen, canya, palma i similars/Fabricant de mobles i altres objectes de vimen, canya, palma i similars  
Fabricant de pipes/Fabricant de pipes  
Florista artesà/Florista artesà  
Forjador/Forjadora  
Fonedor/Fonedora  
Fonedor artístic/ Fonedora artística  
Ganxeter/Ganxetera  
Gravador/Gravadora  
Guanter a mida/Guantera a mida  
Guarnicioner/Guarnicionera  
Gelater artesà/Gelatera artesana  
Ferrer/Ferrera  
Llander/Llandera  
Orxater artesà/Orxatera artesana  
Gabier/Gabiera  
Joier/Joiera  
Lacador/Lacadora  
Litògraf/Litògrafa  
Manipulador de paper vegetal/Manipuladora de paper vegetal  
Maquetista/Maquetista  
Marroquiner/Marroquinera  
Miniaturista/Miniaturista  
Modelista/Modelista  
Modista a mida/Modista a mida  
Mosaïcista/Mosaïcista  
Manufacturer de nines i jogueter/Manufacturera de nines i joguetera  
Orfebre/Orfebre  
Forner artesà/Fornera artesana  
Passamaner/Passamanera  
Pastisser artesà/Pastissera artesana  
Pelleter a mida/Pelletera a mida  
Cal·lígraf/Cal·lígrafa  
Perfumista i fabricant de productes cosmètics/Perfumista i fabricant de productes cosmètics  
Pirotècnic/Pirotècnica  
Argenter/Argentera  
Protètic dental/Protètica dental  
Formatger artesà/Formatgera artesana  
Rellotger/Rellotgera  
Repujador de cuiro/Repujadora de cuiro  
Repujador de metalls/Repujadora de metalls  
Restaurador/Restauradora  
Sastre a mida/Sastressa a mida  
Barreter a mida/Barretera a mida  
Tallista de fusta/Tallista de fusta  
Tallista de pedra i marbre/Tallista de pedra i marbre  
Tapisser de mobles/Tapissera de mobles  
Embotidor/Embotidora  
Taxidermista/Taxidermista  
Teixidor/Teixidora  
Tintorer artesà/Tintorera artesana  
Fabricant de bótes/Fabricant de bótes  
Torner/Tornera  
Torroner artesà/Torronera artesana  
Veler/Velera  
Vidrier/Vidriera  
Sabater a mida/Sabatera a mida


Còpia Permalink ELI